Sulfurbrusta tukano

La **Sulfurbrusta tukano** (*Ramphastos sulfuratus*), konata ankaŭ kiel **Kilbeka tukano** aŭ **Ĉielarka tukano**, estas kolorplena birdo el la familio de la Ramfastedoj kaj ordo de Pegoformaj de Sudameriko. Temas pri birdo kun granda beko. Ĝi estas la nacia birdo de Belizo.

## Priskribo 
[eta|maldekstra|Sulfurbrusta tukano en la bestoĝardeno de Las Pumas, [Kostariko]]
Inkludante la bekon, la Sulfurbrusta tukano estas el 42 al 55 cm longa. Ties granda kaj kolorplena beko mezaveraĝas ĉirkaŭ 12-15 cm, ĉirkaŭ unu triono de la tuta longo. Kvankam la beko ŝajnas granda kaj peza, fakte ĝi estas spongeca, malplena osto kovrita el keratino, tre malpeza kaj tre proteina.

La plumaro de la Sulfurbrusta tukano estas ĉefe **nigra kun flavaj kolo kaj brusto** de la koloro de sulfuro (kaj de tie la specifa nomo) tre kontrastaj kun ĝenerala nigra plumaro kaj iom ruĝeca suba bordo antaŭ la nigra ventro. Plumoŝanĝado okazas unufoje ĉiujare. La kruroj estas blugrizaj kaj la vostobazo ruĝa (supre estas blanka pugo). La okulo estas nigra kaj ĉirkaŭokule estas verdeca nuanco super la flava koloro. La beko estas ĉefe helverda kun malhelruĝa pinto, suba blua nuanco kaj oranĝaj larĝaj strioj ambaŭflanke. Inter makzeloj estas segilecaj strioj.

## Distribuado kaj ekologio 
La Sulfurbrusta tukano povas troviĝi el Suda Meksiko al Venezuelo kaj Kolombio. Ĝi ripozas en la branĉaro de tropikaj, subtropikaj kaj malaltaj pluvarbaroj, ĝis altitudoj de 1,900 m. Ĝi ripozas en arbotruoj, kaj tiu ĉi disvastigita birdo estas konsiderata Specio Malpli Zorgiga de IUCN.

## Kutimaro 
### Manĝo 
[eta|dekstra|En kaptiveco, [Quintana Roo, Meksiko.]]
La dieto de Sulfurbrusta tukano konsistas ĉefe en ampleksa gamo de frukto, sed povas inkludi birdajn ovojn, insektojn, lacertojn kaj arboranojn. La beko, surprize lerta, permesas tiun tukanon uzi grandan varion de fruktoj kiun alimaniere ili ne povus atingi. Uzas sian bekon por preni la frukton, kaj poste skuas sian kapon reen por engluti la tutan frukton.

### Reproduktado 
La ino de Sulfurbrusta tukano kutime demetas 2 al 4 (rare ununuran) blankajn ovojn. La masklo kaj la ino kunzorgas la ovojn, ambaŭ kovante laŭvice. Eloviĝo okazas proksimume post 15-20 tagoj. Ankaŭ post eloviĝo, masklo kaj ino laŭvice manĝigas la idojn. Kiam la idoj eloviĝas, ili ne havas plumojn, kaj havas siajn okulojn fermitajn dum proksimume 3 semajnoj. La idoj havas jam formitajn kusenkalkanojn, kiuj helpas por piediri sur la kernokovrita fundo de la nesto. La idoj restas en sia nesto dum proksimume 8 al 9 semajnoj dum iliaj bekoj entute disvolviĝas kaj ili pretas ekflugi.

## Birdobredado 
La Sulfurbrusta tukano estas foje havata en kaptiveco, sed ĝi havas altan fruktodieton kaj estas sensiva al hemokromatozo (ferstoka malsano).

## Notoj 
## Referencoj 
* Foster, Mercedes S. (2007): The potential of fruiting trees to enhance converted habitats for migrating birds in southern Mexico. *Bird Conservation International* **17**(1): 45-61.  PDF plena teksto 
* Skutch, Alexander F. (1971): Life History of the Keel-billed Toucan. *Auk* **88**(2): 381-396. PDF plena teksto 
* Strewe, Ralf & Navarro, Cristobal (2004): New and noteworthy records of birds from the Sierra Nevada de Santa Marta region, north-eastern Colombia. ''Bulletin of the British Ornithologists' **124**(1): 38-51. [PDF plena teksto](http://www.alpec.org/Articulo%20BBOC/Strewe%20&%20Navarro%202004%20BBOC%20124%20(1).pdf) 
* Van Tyne, Josselyn (1929): The Life History of the Toucan, *Ramphastos brevicarinatus*. *University of Michigan Museum of Zoology Miscellaneous Publications* **19**: 1-43.

## Eksteraj ligiloj 
* Bildaro 
* Savu Endanĝeritajn Speciojn 
* Pluvarbarejo
* Pluvarbaroj 
* *Ramphastos sulfuratus*-Filmoj ĉe Interreta Birdokolekto
* Poŝtmarkoj (7 landoj)
* Fotaro de Sulfurbrusta tukano  VIREO Foto 
* Bibliografio

Kategorio:Pegoformaj
Kategorio:Tukanoj
Kategorio:Birdoj de Ameriko
Kategorio:Birdoj de Panamo
Kategorio:Birdoj de Kolombio
Kategorio:Birdoj de Kostariko